Document ID: 32013D0706

DEĊIŻJONI TA’ IMPLIMENTAZZJONI TAL-KUMMISSJONI
tad-29 ta’ Novembru 2013
li temenda l-Anness I tad-Deċiżjoni 2009/177/KE dwar l-istatus ta’ ħelsien mill-mard tad-Danimarka għas-settiċemija emorraġika virali u tal-Irlanda u t-territorju tal-Irlanda ta’ fuq tar-Renju Unit għall-marda virali tal-erpete tal-koi
(notifikata bid-dokument C(2013) 8385)
(Test b’relevanza għaż-ŻEE)
(2013/706/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f’annimali akkwatiċi (1), u b’mod partikolari l-ewwel subparagrafu tal-Artikolu 44(1), l-ewwel subparagrafu tal-Artikolu 44(2), 49(1) u l-Artikolu 50(3) tiegħu,
Billi:
(1)
Id-Deċiżjoni tal-Kummissjoni 2009/177/KE (2) tistabbilixxi lista ta’ Stati Membri, żoni u kompartimenti soġġetti għal programmi ta’ sorveljanza u qerda approvati, fir-rigward ta’ marda waħda jew aktar mill-mard mhux eżotiku elenkat fil-Parti II tal-Anness IV tad-Direttiva 2006/88/KE. Id-Deċiżjoni 2009/177/KE tistipula wkoll lista ta’ Stati Membri, żoni u kompartimenti ddikjarati ħielsa mill-mard fir-rigward ta’ marda waħda jew aktar minnhom.
(2)
Id-Danimarka ressqet quddiem il-Kummissjoni programm pluriennali għall-qerda tas-septiċemija emorraġika virali (VHS) skont id-Deċiżjoni tal-Kunsill 90/424/KEE (3) għall-perjodu mill-1 ta’ Jannar 2009 sal-31 ta’ Diċembru 2013. Iż-żoni koperti minn dak il-programm għandhom jiddaħħlu fil-Parti B tal-lista stabbilita fl-Anness I tad-Deċiżjoni 2009/177/KE.
(3)
Id-Danimarka nnotifikat lill-Kummissjoni dikjarazzjoni rigward il-finalizzazzjoni ta’ programm pluriennali għall-qerda tas-septiċemija emorraġika virali (VHS) u dwar il-qerda b’suċċess tagħha mit-territorju kontinentali sħiħ tad-Danimarka. Id-dikjarazzjoni tikkonforma mar-rekwiżiti għal dikjarazzjoni ta’ ħelsien mill-mard stabbiliti fid-Direttiva 2006/88/KE. Għaldaqstant, it-territorju kontinentali sħiħ tad-Danimarka għandu jiġi ddikjarat ħieles mis-settiċemija emorraġika virali (VHS).
(4)
F’Diċembru 2009, l-Irlanda ressqet quddiem il-Kummissjoni programm ta’ sorveljanza pluriennali fir-rigward tal-marda virali tal-erpete tal-koi (KHV) li jkopri t-territorju kollu tal-Irlanda. Iż-żona koperta minn dak il-programm għandha tiddaħħal fil-Parti A tal-lista stabbilita fl-Anness I tad-Deċiżjoni 2009/177/KE.
(5)
L-Irlanda nnotifikat lill-Kummissjoni dikjarazzjoni ta’ ħelsien mill-marda virali tal-erpete tal-koi (KHV). Id-dikjarazzjoni tikkonforma mar-rekwiżiti għal dikjarazzjoni ta’ ħelsien mill-mard stabbiliti fid-Direttiva 2006/88/KE. Skont dan, it-territorju kollu tal-Irlanda għandu jiġi ddikjarat ħieles mill-marda virali tal-erpete tal-koi (KHV).
(6)
Ir-Renju Unit issottometta lill-Kummissjoni programm ta’ sorveljanza plurieenali fir-rigward tal-marda virali tal-erpete tal-koi (KHV) fit-territorju tal-Irlanda ta’ Fuq tar-Renju Unit f’Jannar 2010.
(7)
Fi Frar 2013, ir-Renju Unit innotifika lill-Kummissjoni dikjarazzjoni ta’ ħelsien mill-marda virali tal-erpete tal-koi (KHV) fit-territorju tal-Irlanda ta’ Fuq tar-Renju Unit. Id-dikjarazzjoni tikkonforma mar-rekwiżiti għal dikjarazzjoni ta’ ħelsien mill-mard stabbiliti fid-Direttiva 2006/88/KE. Skont dan, it-territorju tal-Irlanda ta’ Fuq tar-Renju Unit għandu jiġi ddikjarat ħieles mill-marda tal-virus tal-erpete tal-koi (KHV).
(8)
Il-Partijiet A, B u C tal-Anness I tad-Deċiżjoni 2009/177/KE għandhom għalhekk jiġu emendati skont dan.
(9)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni 2009/177/KE huwa emendat skont l-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-29 ta’ Novembru 2013.

Labels: 18
6